
Különböző foszforformák vizsgálata talajban és üledékben

A foszfor az alapvető anyagcsere-folyamatokban, az ATP-ADP átalakulásban, fotoszintézisben és szinte valamennyi biokémiai folyamatban nélkülözhetetlen tápelem, de részt vesz örökletes tulajdonságot hordozó vegyületek (DNS, RNS) felépítésében is. Emellett a növények növekedéséhez nélkülözhetetlen tápanyag, ezért műtrágyák összetevőjeként gyakran alkalmazzák. Azonban a műtrágya használatának következményeként a foszfor bemosódással bekerülhet az élővizekbe. Főként az állóvizekben okoz komoly problémát, mert a foszfor koncentráció növekedése elősegíti a különböző algák (elsődlegesen a planktonok) elszaporodását, ami eutrofizációhoz vezet.
A kutatás célja a Balaton üledékében lévő különböző foszforformák meghatározása. Ahhoz, hogy az egyes foszforformákat meg tudjam határozni, először ismerni kell az adott mintában lévő összes foszfort, ami a következő fontosabb formákból adódik össze: szervetlen monofoszfát, polifoszfát, szerves foszfor. Az eddig alkalmazott összes foszfor (TP) mérési eljárások foszfor-feltárás tekintetében nagy bizonytalansággal dolgoznak, ezért szükséges új, olcsó módszer fejlesztése. A kutatás első lépéseként a TP meghatározással foglalkoztam részletesebben, így a dolgozat elsősorban ezzel foglalkozik.
Ebben a vizsgálatban mikrohullámú roncsolással tártam fel az adott mintákat lúgos nátrium-peroxo-diszulfát-oldat segítségével, melynek hatására az összes foszfor mennyiség orto-foszfáttá alakult. Ammónium-molibdenátot tartalmazó reagens keveréket adtam hozzá a feltárt mintához, hogy a molibdenát az orto-foszfáttal kék színű, stabil komplexet képezzen, amelynek koncentrációja UV-VIS spektrofotometriás módszerrel mérhető. A fejlesztéshez ismert foszfor-tartalmú, a természetben is előforduló hidroxil-apatit mintát használtam referenciaként. Ez a vegyület nehezen feltárható, kristályban kötött foszfort (foszfátot) tartalmaz, ezzel a mintával próbáltam a feltárás hatékonyságát maximalizálni. A hidroxil-apatit mintákat átlagosan 95-105%-os visszanyeréssel tudtam feltárni. A későbbiekben a mérések során általam készített modellrendszerekkel, majd különböző helyekről származó üledékekkel dolgoztam. A modellek eltérő összetételű apatit-kvarc, apatit-humuszanyag keverékek voltak, míg az üledékminták a Balatonból és a Lónyay főcsatornából származtak. Megállapítható, hogy a szervesanyag-tartalom miatt a jobb visszanyerés érdekében az oxidálószer mennyiségét növelni kell.
A fent részletezett TP meghatározást követően a különböző foszforformákat szekvens kioldással vizsgálom.

